# חוק עזר לבאקה אל גרבייה (רוכלים), התשע"ה-2015

בתוקף סמכותה לפי סעיף 250 ו-251 לפקודת העיריות[[1]](#footnote-1) (להלן – הפקודה), ולפי סעיף 11ג לחוק רישוי עסקים, התשכ"ח-1968[[2]](#footnote-2) (להלן – חוק רישוי עסקים), מתקינה מועצת עיריית באקה אל גרבייה חוק עזר זה:

## הגדרות

1. בחוק עזר זה –

"דוכן" – שולחן או כלי עזר אחר, המשמשים להחזקה, להצגה או להחסנה של טובין או למכירתם;

"ימי מנוחה" – הימים שנקבעו בפסקה (2) להודעה על קביעת ימי מנוחה לשאינם יהודים[[3]](#footnote-3), וכן יום המנוחה השבועי, שתחילתם בערבי ימי מנוחה – חצי שעה לפני שקיעת החמה וסיומם במוצאי ימי מנוחה עם צאת הכוכבים;

"יום המנוחה השבועי" – יום שישי בכל שבוע;

"מפקח" – מי שראש העירייה הסמיכו בכתב למפקח לעניין הוראות חוק עזר זה;

"עגלה" – כלי הובלה, הנסחב או הנדחף בכוח מכנינ, בכוח אדם או בכוח בעלי חיים, לרבות תלת-אופן וכלי רכב מסוג כלשהו, המשמש את הרוכל בעיסוקו ברוכלות;

"העירייה" – עיריית באקה אל גרבייה;

"ראש העירייה" – לרבות עובד העירייה שראש העירייה אצל מסמכויותיו בכתב לעניין חוק עזר זה, כולו או מקצתו, לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975[[4]](#footnote-4);

"רוכל" – כל מי שעוסק ברוכלות;

"רוכלות" – כהגדרתה בסעיף 2א(ה) לחוק רישוי עסקים, לרבות חיזור על בתיהם או על עסקיהם של בני אדם, תוך כדי נשיאת טובין למכירה;

"רחוב" – שטח שהוקצה או יועד בתכנית לשמש דרך; לענניין זה, "דרך" – כהגדרתה בחוק התכנון והבנייה, התשכ"ה-1965[[5]](#footnote-5) (להלן – חוק התכנון והבנייה), לרבות כביש, שדרה, סמטה, משעול, כיכר, טיילת וכל מקום פתוח שהציבור משתמש בו או נוהג לעבור בו;

"רשות הרישוי" – כהגדרתה בסעיף 5 לחוק רישוי עסקים;

"שטח ציבורי" – שטח קרקע או שטח בניין המיועד בתכנית לצורכי ציבור;  
"תכנית" – כהגדרתה בחוק התכנון והבנייה.

## סייג לעיסוק ברוכלות

2.

1. לא יעסוק אדם ברוכלות בלא רישיון כדין (להלן – רישיון או רישיון רוכלות).
2. לא יעסוק רוכל ברוכלות באופן כלשהו במקום האסור על פי תנאי רישיונו או במקום או בזמן שרוכלות נאסרה בו בידי רשות הרישוי על פי סמכותה לפי סעיף 2א לחוק רישוי עסקים.

## מתן רישיון או סירוב לתתו

3.

1. בקשה לקבלת רישיון רוכלות תוגש לרשות הרישוי לפי חוק רישוי עסקים.
2. רשות הרישוי רשאית ליתן רישוין, לסרב לתתו, לבטלו, לכלול בו תנאים, להוסיף עליהם, לגרוע מהם, לשנותם או לבטלם.

## אגרת רישיון

4. בעד הגשת בקשה למתן רישיון רוכלות ובעד חידוש רישיון רוכלות ישלם המבקש לקופת העירייה אגרה בשיעור הקבוע בפרק י' לתקנות רישוי עסקים (הוראות כלליות), התשס"א-2000[[6]](#footnote-6).

## שטחים אסורים לרוכלות

5. לא יעסוק רוכל ברוכלות בדרך כלשהי ברחוב, בשטח ציבורי, במעבר בין בניינים או בכניסה לבניין, באופן המהווה מטרד או מכשול לרבים או לפרט.

## איסור להעמיד חפצים ליד מקומות מסוימים

6. לא יעמיד רוכל, לא יניח, ולא ירשה למי שפועל מטעמו להעמיד או להחנות עגלה, דוכן, תבנית, מגש, חפצים או טובין בתחום של 100 מטרים מגן ילדים, מבית ספר, ממגרש משחקים, מגינה או מגן, או מפינת רחוב.

## איסור להעמיד חפצים שלא בשעת עיסוק בעסק

7. לא יעמיד רוכל, לא יניח, ולא ירשה למי שפועל מטעמו או יגרום להעמיד או לחנות עגלה, דוכן, תבנית, מגש, חפצים או טובין ברחוב או בשטח ציבורי, שלא בשעת עיסוקו או כשאינו נמצא במקום.

## איסור לקשור למבנה

8. לא יקשור רוכל עגלה, דוכן, תבנית או מגש, בצורה כלשהי לבניין, לגדר, לעמוד או למבנה אחר.

## מקום החזקת עגלה

9. רוכל יחזיק את עגלתו במרחק סביר משפת המדרכה באופן שלא יהווה הפרעה או סיכון לתנועה ולהולכי הרגל.

## איסור להכריז על טובין

10. לא יכריז רוכל על טובין שלו או על אומנותו, באמצעות מכשיר להגברת קול, לא יקים רעש בלתי סביר בשעת עיסוקו ולא יתלה פרסומת על עגלתו, דוכנו, תבניתו או מגשו.

## שמירת ניקיון

11. הרוכל ישמור על ניקוין הדוכן ויראו אותו אחראי על ניקיון השטח שבקרבת דוכנו.

## ימים שהרוכלות אסורה

12. לא יעסוק רוכל ברוכלות בימי מנוחה.

## שעות רוכלות

13.

1. לא יעסוק רוכל ברוכלות בימים שאינם ימי מנוחה, בשעות שבין 14:00 לבין 16:00 ובין 20:00 לבין 7:00 למחרת.
2. על אף האמור בסעיף קטן (א) רשאית רשות הרישוי, בין במועד מתן הרישיון ובין במועד אחר, להתיר עיסוק של רוכל גם אחרי השעה 20:00 בימים שאינם ימי מנוחה, בסוג מסוים של רוכלות, בתנאים ולתקופה שתקבע בתנאי הרישיון, לפי קריטריונים שיפורסמו במשרדי העירייה.

## התאמת עגלה לתבנית

14. בלי לפגוע בהוראה מהוראות פקודת התעבורה[[7]](#footnote-7), והתקנות שהותקנו על פיה, רשאית רשות הרישוי לדרוש ממבקש בקשה לרישיון רוכלות בעגלה, להתאים את העגלה לתבנית שאישרה רשות הרישוי ושהוצגה במשרד המועצה.

## לוחית מספר

15. רוכל המשתמש בעגלה לצורך עסקו, יקבע על צדה האחורי, במקום הנראה לעין, לוחית מספר שתישא את המספר שנתנה לו רשות הרישוי.

## סידור טובין על עגלה

16. רוכל המשתמש בעגלה לצורך עסקו, יסדר את הטובין באופן שימנע את בליטתם מקצות העגלה מכל עבר.

## דרישה לסילוק כלים או טובין

17.

1. רשות הרישוי או מפקח רשאים להורות לרוכל לסלק את עגלתו, דוכנו, תבניתו, מגשו, חפציו או את הטובין מהמקום שבו הם נמצאים בניגוד להוראות חוק עזר זה או הוראות כל דין.
2. לא סילק רוכל את עגלתו, דוכנו, תבניתו, מגשו, חפציו או את הטובין לאחר שקיבל הוראה כאמור בסעיף קטן (א), רשאי מפקח לסלק את העגלה, הסוכן, התבנית, המגש או הטובין, בין בעצמו ובין על ידי אחרים.

## ביטול

18. חוק עזר לבאקה אל גרבייה (רוכלים), התש"ם-1980[[8]](#footnote-8) (להלן – חוק העזר הקודם) – בטל.

## הוראות מעבר

19. רישיון בר-תוקף שניתן כדין לפי חוק העזר הקודם יראו אותו כרישיון שניתן לפי חוק עזר זה.

כ"ה באדר התשע"ה (16 במרס 2015)

**מורסי אבו-מוך**

**ראש עיריית באקה אלגרבייה**

1. דיני מדינת ישראל, נוסח חדש 8, עמ' 197; ס"ח התשס"ח, עמ' 631. [↑](#footnote-ref-1)
2. ס"ח התשכ"ח, עמ' 204. [↑](#footnote-ref-2)
3. י"פ התשי"ד, עמ' 1284. [↑](#footnote-ref-3)
4. ס"ח התשל"ח, עמ' 211. [↑](#footnote-ref-4)
5. ס"כ התשכ"ה, עמ' 307. [↑](#footnote-ref-5)
6. ק"ת התשס"א, עמ' 10. [↑](#footnote-ref-6)
7. דיני מדינת ישראל, נוסח חדש 7, עמ' 173. [↑](#footnote-ref-7)
8. ק"ת התש"ם, עמ' 1004. [↑](#footnote-ref-8)